wickkiey/tamil-wikipedia-chunked huggingface dataset:
# நீதிப் பேராணை

## நெறிமுறை உறுத்தும் நீதிப் பேராணை

நெறிமுறை உறுத்தும் நீதிப் பேராணையின் நோக்கம், கீழ்நிலை நீதிமன்றங்கள், தான் பிறப்பித்த ஆணை சரியானதுதானா? என்பதைச் சரிபார்த்துக் கொள்ளும் பொருட்டு, உயர்நீதிமன்றம் சரிபார்த்து சான்றனுப்பு என்று பேராணை பிறப்பிக்கும். அப்போது கீழ்நிலை நீதிமன்றம் புலனாய்வு செய்து தான் பிறப்பித்த ஆணை சட்டப்படி சரியானதுதானா என்பதனை சான்று மற்றும் ஆவணங்களை மீண்டும் பார்வையிட்டு ஆணை பிறப்பிக்கும். எனவே கீழ்நிலை நீதிமன்றங்களுக்கு அதன் எல்லைகளை அறிவுறுத்த இத்தகைய நீதிமன்றப் பேராணைகள் பிறப்பிக்கப்படுகின்றன.
# நீதிப் பேராணை

## நெறிமுறை உறுத்தும் நீதிப் பேராணை

### நிபந்தனைகள்

ஆர் எதிர் மின்சார வாரிய ஆணையாளர் (R Vs Electricity Commissioner) இடையிலான வழக்கில் (1924 I.K.B.171) நீதிமுறை விசாரணை மேற்கொள்ளும் குழு மேல்நிலை நீதிமன்றங்களின் ஆய்வுக்கு உட்பட்டே ஆணை பிறப்பிக்க வேண்டும். ஏனெனில் அவைகள் தங்கள் அதிகார எல்லையையும் மீறி செயல்பட்டு விடுகின்றன என்று தெரிவித்து கீழ்வரும் நிபந்தனைகள் பூர்த்தி செய்யப்பட்டால் இப்பேராணை பிறப்பிக்கப்படலாம்.  
- நீதி செலுத்தும் குழு சட்டப்படி அதிகாரம் பெற்றதாக இருக்க வேண்டும்.
- குடிமக்களினுரிமை குறித்து அந்தக் குழு விசாரணை ஏற்றுக் கொண்டு இருக்க வேண்டும்.
- அக்குழு நீதிமுறையில் விசாரணை செய்ய சட்டப்படி கடமைப்பட்டிருக்க வேண்டும்.
- அக்குழு விசாரணை சமயம் அதனுடைய அதிகாரத்தினையும் மிஞ்சி செயல்பட வேண்டும்.
# நீதிப் பேராணை

## நெறிமுறை உறுத்தும் நீதிப் பேராணை

### அடிப்படை காரணங்கள்

நெறிமுறை உறுத்தும் நீதிப் பேராணை கேட்க கீழ்வரும் காரணங்கள் தேவைப்படலாம்.  
1. அதிகாரம் வரம்பு மீறிச் செயல்படுதல்
1. அதிகாரம் இன்றியே செயல்படுதல்
1. அதிகாரம் பயன்படுத்தத் தவறி விடுதல்
# நீதிப் பேராணை

## அதிகாரத்தைக் கோரும் நீதிப் பேராணை

ஒருவர் அதிகாரமின்றி பொதுநல அலுவலகம் ஒன்றிற்கு அதிகாரியாக அமர்ந்தால் அவர் மீது இத்தகைய வழக்கு தொடுக்கப்படலாம். அந்த அதிகாரியை எந்த அதிகாரத்தின்படி அந்த அரசு அலுவலகத்தில் அதிகாரியாக இருக்க முடியும் என்று கேள்விகள் கேட்கலாம்.
# நீதிப் பேராணை

## அதிகாரத்தைக் கோரும் நீதிப் பேராணை

### நிபந்தனைகள்

அதிகாரம் கேட்டு நீதிப் பேராணை கோரும் போது கீழ்க்காணும் நிபந்தனைகள் பூர்த்தி செய்யப்பட வேண்டும்.  
- ஒரு நபர் ஆக்கிரமித்துக் கொண்ட பதவி பொதுநலச் சேவைக்கு என உள்ள பொது அலுவலகமாக இருக்க வேண்டும்.
- அலுவலகம் நிலைமுறை சம்பந்தப்பட்டதாக இருக்க வேண்டும். அத்தகைய அதிகாரம் செலுத்தும் நபர் தனித்துறைத் தலைவராக இருக்க வேண்டும்.
- இந்த அலுவலகம் சட்டப்படியோ, அரசியலமைப்புச் சட்டப்படியோ ஏற்படுத்தப்பட்டு இருக்க வேண்டும்.
- அதிகாரத்தைக் கோரும் நீதிப் பேராணை கேட்கும் போது அந்த அலுவலக அதிகாரி, தன்னுடைய நிலையினை தற்காத்துக் கொள்ளப் போராட வேண்டும்.
# படிமம்:Kgovindaraj.jpg

மூலம்: தினகரன் வாரமஞ்சரி (http://www.thinakaran.lk)
# படிமம்:Kgovindaraj.jpg

## நியாயமான பயன்பாடு

The image linked here is claimed to be used under fair use as:
1. it is a photo of a famous individual;
1. the photo is only being used for informational purposes.--Kanags <sup>\பேச்சு</sup> 06:17, 31 ஜனவரி 2010 (UTC)
# கே. கோவிந்தராஜ்

**கே. கோவிந்தராஜ்** (நவம்பர் 21, 1949 - பெப்ரவரி 2, 2009) இலங்கையின் மலையகத்தைப் பிறப்பிடமாகக் கொண்ட ஈழத்து எழுத்தாளரும், பத்திரிகையாளரும், அரங்கியலாளரும் ஆவார்.
# கே. கோவிந்தராஜ்

## வாழ்க்கைக் குறிப்பு

இலங்கையின் மத்திய மாகாணத்தில் மாத்தளையில் பிறந்த கோவிந்தராஜ், மாத்தளை அங்கும்புற தோட்டப் பாடசாலையில் தனது ஆரம்பக் கல்வியையும், என்சல் கொல்ல, றம்புக்எல, முஸ்லிம் மகா வித்தியாலயங்களிலும் தனது படிப்பைத் தொடர்ந்தார்.
# கே. கோவிந்தராஜ்

## எழுத்துலகில்

பாடசாலை நாட்களிலேயே வாசிக்கின்ற பழக்கம் இவரிடம் நிறைய இருந்திருக்கின்றது. தினபதி பத்திரிகை 1967 இல் ஆரம்பித்த தினமொரு சிறுகதைத் திட்டத்தில் இவரது முதல் சிறுகதை *திருந்திய உள்ளம்* என்ற பெயரில் 1968 இல் வெளிவந்தது.  
பின்னர் 1970 இல் வீரகேசரியில் சேர்ந்து பணிபுரியத் தொடங்கினார். 1981 வரையிலான ஒரு பத்தாண்டுகள் வீரகேசரிக்குள் பணியாற்றினாலும் எழுத்துலகில் தீவிரமாக ஈடுபட்டதாகத் தெரியவில்லை. வீரகேசரியின் யாழ்ப்பாணக் கிளையில் இவர் பணியாற்றிய போது யாழ் பல்கலைக்கழகத்தின் மலையக மாணவர்கள் மற்றும் விரிவுரையாளர்களுடன் இணைந்து இயங்கினார். சிரித்திரன் சஞ்சிகையில் கங்குலன் என்னும் பெயரில் ‘குன்றிலிருந்து’ என்னும் ஒரு மலையகப் பகுதியை செய்து வந்தார்.  
யாழ்ப்பாணத்தில் இருந்து மீண்டும் கொழும்பு வந்த பிறகு தினகரன், வீரகேசரி, சிந்தாமணி, சுடர், காங்கிரஸ், கதம்பம் என்று பல பத்திரிகைகளில் தீவிரமாக எழுதத் தொடங்கினார். கதம்பம் இதழில் மலைகளின் பின்னால் என்னும் பகுதியையும் தினகரன் வாரமஞ்சரியில் கங்குலன் பக்கம் என்னும் பகுதியையும் செய்தார்.  
கோவிந்தராஜின் முதல் நூலாக வெளிவந்தது *பசியா வரம்* என்னும் அவருடைய சிறுகதைகள் அடங்கிய நூல். 1996 இல் வெளிவந்த இந்த நூலுக்கு மத்திய மாகாண சாகித்திய விருதும், யாழ் இலக்கிய வட்டத்தின் சான்றிதழும் கிடைத்துள்ளன.
# கே. கோவிந்தராஜ்

## தொலைக்காட்சிகளில்

கோஒவிந்தராஜ் எழுதிய *மலையோரம் வீசும்காற்று* என்னும் தொலைக்காட்சித் தொடர் நாடகம் 12 வாரங்கள் ரூபவாகினியில் தொடராகக் காட்டப்பட்டது. இதனைத் தொடர்ந்து, *மாப்பிள்ளை வந்தார்* என்னும் மூன்று வாரத் தொடர், அரும்பு; மனிதர்கள் நல்லவர்கள் திருப்பம், புதுக்குடும்பம், ஆகிய தொலைக்காட்சி நாடகங்கள் இவரது பெயரைப் புகழடையச் செய்தன.  
சக்தி தொலைக்காட்சியில் *நிஜத்தின் நிழல்* என்னும் தனித்தனி நாடகத் தொடர் 16 வாரங்கள் ஒளிபரப்பானது.
# கே. கோவிந்தராஜ்

## மேடை நாடகங்கள்

வானொலி தொலைக்காட்சிகளை விடுத்து மேடை நாடகங்களையும் இவர் எழுதித் தயாரித்துள்ளார். கவின் கலைமன்றம் இவருடைய நாடகங்களை மேடை ஏற்றியுள்ளமை குறிப்பிடத்தக்கது.  
இந்து கலாசார அலுவல்கள் திணைக்களம் நடாத்திய தமிழ் நாடக விழாவில் இவருடைய ‘தோட்டத்து ராஜாக்கள்’ மூன்றாவது பரிசினையும் (1996) கல்வாத்துக்கத்தி (1998) முதற் பரிசினையும் வெளிச்சம் தெரிகிறது (2002) மூன்றாவது பரிசினையும் பெற்றுக் கொண்டன.  
மலை நாட்டு எழுத்தாளர் மன்றத்தின் செயலாளராகப் பணியாற்றிய கோவிந்தராஜ் கவின் கலைமன்றத்தின் செயலாளராகவும் பணிபுரிந்தவர்.
# கே. கோவிந்தராஜ்

## மறைவு

வீரகேசரியின் ஞாயிறு பதிப்பில் பணியாற்றும் வாய்ப்பினை இரண்டாவது தடவையாக 2008 இறுதியில் பெற்ற இவர் சுகவீனம் காரணமாக மருத்துவமனையில் அனுமதிக்கப்பட்டு இரண்டு மாதங்களுக்கு மேலான சிகிச்சைகள் வெற்றியடையாமல் போக அமரத்துவம் எய்தினார். இவருக்கு மனைவியும் இரு பிள்ளைகளும் உள்ளனர்.  
- மலையக இலக்கிய உலகில் என்றும் மறக்கப்படாத கே. கோவிந்தராஜ் , தெளிவத்தை ஜோசப், தினகரன் வாரமஞ்சரி
# வில்சன் - பாப்பு விளைவு

விண்மீன்களுக்கு இடையேயான விண்ணிடைத் தொலைவுகளை அளவிட உதவும் ஒரு கருவியாக விளங்குகின்றது **வில்சன் - பாப்பு விளைவு** (*Wilson-Bappu effect*). கால்சியம் Ca II - K (உமிழ்வு) வரியின் அகலத்திற்கும் பின்வகை விண்மீனின் (G,K,M-வகை விண்மீன்) தோற்றத் தனியொளி அளவிற்கும் (*absolute visual magnitude*) இடையேயான தொடர்பை ஓலின் வில்சன், மற்றும் வைணு பாப்பு ஆகிய இருவரும் நிறுவியுள்ளனர்.
# ரெட்டியார்

**ரெட்டியார்** (*Reddiar*) எனப்படுவோர் தெலுங்கைத் தாய்மொழியாகக் கொண்ட ஓர் இனக்குழுவினர் ஆவர். இவர்கள் தமிழகம், புதுச்சேரி மற்றும் இலங்கையில் நில உடைமைகளும், விவசாயம் மற்றும் வணிகம் செய்பவர்களாகவும் உள்ளனர். திருவள்ளூர் மாவட்டத்தில் வன்னியர்களும் ரெட்டியார் என்ற பட்டத்துடன் அழைக்கப்படுகின்றனர்.  
ரெட்டியார்கள், ஆந்திர பிரதேசத்தில் இருந்து சாகுபடிக்கு வளமான மண்ணைத் தேடி, விசயநகர பேரரசின் போது புதுச்சேரி மற்றும் தமிழ்நாட்டின் வட மாவட்டங்களான கடலூர், விழுப்புரம் மற்றும் செங்கல்பட்டு ஆகிய இடங்களில் குடியேறினர்.
# ரெட்டியார்

## தோற்றம்

ரெட்டி வம்சத்தைச் சேர்ந்த அனவோட ரெட்டி (கி.பி. 1335-1364) வடக்கே ராஜமுந்திரி, தெற்கே காஞ்சி மற்றும் மேற்கே ஸ்ரீசைலம் வரை தன் இராஜ்ஜியத்தின் ஆதிக்கத்தை விரிவுபடுத்தினார். வள்ளியூரில் நடந்த போரில், ரெட்டியபுரம் படை 14 ஆம் நூற்றாண்டில் திருவிதாங்கூர் படையை தோற்கடித்தது. வள்ளியூர் முருகன் கோயிலின் நுழைவாயிலில் உள்ள ஒரு தகவல் பலகையில், 14 ஆம் நூற்றாண்டு வள்ளியூர் போர் - ரெட்டியபுரம் படை வள்ளியூர் போரில் திருவிதாங்கூர் படையை தோற்கடித்ததாகக் குறிப்பிடப்பட்டுள்ளது. இந்தப் போருக்குப் பிறகு ரெட்டியார்கள் 14 ஆம் நூற்றாண்டில் சமுகரங்கபுரம், சீலாத்திகுளம் மற்றும் திருநெல்வேலி பகுதி முழுவதும் குடியேறினர்.
# ரெட்டியார்

## பிரிவுகளும் கோத்திரங்களும்

திருநெல்வேலி மாவட்டத்தில் வாழ்ந்த ரெட்டியார் சாதியினரிடம் பல உட்பிரிவுகள் உள்ளன. இவர்களிடம் பல கோத்திரங்களும் இருக்கின்றன. அதுகுறித்த அட்டவணை இது.  
| வ.எண். | பிரிவு | வாழும் இடங்கள் | கோத்திரம் |
| --- | --- | --- | --- |
| 1 | சரவல்லியார் (தெரியவில்லை) | மூலக்கரைப்பட்டி, பலசேரி, கோலியன்குளம், தனக்கர்குளம் | வீரசவல்லியார் கோத்திரம் |
| 2 | நெல்லியார் (ஆந்திராவில் நெல்லூர் பகுதியிலிருந்து தமிழகத்துக்குள் குடியேறியதால் இப்பெயர் ஏற்பட்டது) | பலசேரி, பாணான்குளம், பருத்திப்பாடு, நன்னிகுளம், திருமலாபுரம், தாழகுளம், தனக்கர்குளம், கோலியன்குளம் | வீரசவல்லியார் கோத்திரம் |
| 3 | கொண்டபெல்லம் (ஆந்திராவில் கொண்டபெல்லம் பகுதியிலிருந்து தமிழகத்துக்குள் குடியேறியதால் இப்பெயர் ஏற்பட்டது) | செட்டிக்குறிச்சி | வீரசவல்லியார் கோத்திரம் |
| 4 | கந்தலார் (ஆந்திராவில் கந்தலார் பகுதியிலிருந்து தமிழகத்துக்குள் குடியேறியதால் இப்பெயர் ஏற்பட்டது) | மூலக்கரைப்பட்டி, முனைஞ்சிப்பட்டி, தாழகுளம் | மிதுனபாலக் கோத்திரம் |
| 5 | இருவார்த்தார் (தெரியவில்லை) | மூலக்கரைப்பட்டி | மிதுனபாலக் கோத்திரம் |
| 6 | பூணுரார் | மூலக்கரைப்பட்டி | மிதுனபாலக் கோத்திரம் |
| 7 | மச்சார் (தெரியவில்லை) | ரெங்கசமுத்திரம், மூலக்கரைப்பட்டி, பதைக்கம், காடங்குளம் | விசுவநாத கோத்திரம் |
| 8 | வங்காளத்தார் (தெரியவில்லை) | அருணாபுரம், சூரபுரம் | விசுவநாத கோத்திரம் |
| 9 | ஆலிங்கார் (தெரியவில்லை) | காரியாண்டி | சிந்துபால கோத்திரம் |
| 10 | பிடித்தவல்லியார் (தெரியவில்லை) | காரியாண்டி | சிந்துபால கோத்திரம் |
| 11 | பொக்கா ரெட்டி (தெரியவில்லை) | சிங்கநேரி, கோலியன்குளம், மூலக்கரைப்பட்டி | சிந்துபால கோத்திரம் |
| 12 | மயிலூரார் (தெரியவில்லை) | கழுவூர், திருமாலாபுரம் | சிந்துபால கோத்திரம் |
| 13 | சுண்டியார் (தெரியவில்லை) | காரியாண்டி, பலசேரி | சிந்துபால கோத்திரம் |
| 14 | ஆரூரார் (தெரியவில்லை) | பதைக்கம் | சிந்துபால கோத்திரம் |
| 15 | கொக்கடியார் (தெரியவில்லை) | தெரியவில்லை | சிந்துபால கோத்திரம் |
| 16 | பாலட்டார் (தெரியவில்லை) | திருமலாபுரம், முனைஞ்சிப்பட்டி | சிந்துபால கோத்திரம் |
| 17 | ஈங்குலாரு (தெரியவில்லை) | கூந்தன்குளம், வெங்கட்டாபுரம், அரவ்நேரி, ஜெகனாதபுரம்(செண்பகராம நல்லூர் ) , கால்கரை, பெத்தரெங்கபுரம் | பல்லமலா கோத்திரம் |
| 18 | தடையலார் (தெரியவில்லை) | பதைக்கம், முனைஞ்சிப்பட்டி | பல்லமலா கோத்திரம் |
| 19 | கொண்டபுரத்தார் ((ஆந்திராவில் கொண்டபுரம் பகுதியிலிருந்து தமிழகத்துக்குள் குடியேறியதால் இப்பெயர் ஏற்பட்டது)) | மூலக்கரைப்பட்டி, முனைஞ்சிப்பட்டி | மதுராந்தக் கோத்திரம் |
| 20 | நிலவல்லியார் (தெரியவில்லை) | மூலக்கரைப்பட்டி, பதைக்கம் | இரதணயல கோத்திரம் |
| 21 | ராஜமகேந்திரம் ((ஆந்திராவில் ராஜமுந்திரி பகுதியிலிருந்து தமிழகத்துக்குள் குடியேறியதால் இப்பெயர் ஏற்பட்டது)) | வெங்கட்டாபுரம், திருமலாபுரம், ராமகிருஷ்ணபுரம், மூலக்கரைப்பட்டி, கோலியன்குளம் | அனுபால கோத்திரம் |
| 22 | கொம்புரார் (தெரியவில்லை) | வெங்கட்டாபுரம், மூலக்கரைப்பட்டி, சிதம்பராபுரம் | பிரமல கோத்திரம் |
| 23 | கொலூரார் (தெரியவில்லை) | மூலக்கரைப்பட்டி | கனகமள்ளா கோத்திரம் |
| 24 | கொண்டபல்லி ((ஆந்திராவில் கொண்டபல்லி பகுதியிலிருந்து தமிழகத்துக்குள் குடியேறியதால் இப்பெயர் ஏற்பட்டது)) | தெரியவில்லை | பிரமல கோத்திரம் |
| 25 | ஒழுத்துலார் ((ஆந்திராவில் ஒங்கலூர் பகுதியிலிருந்து தமிழகத்துக்குள் குடியேறியதால் இப்பெயர் ஏற்பட்டது)) | தெரியவில்லை | விஷ்ணுபால கோத்திரம் |
# ரெட்டியார்

## குறிப்பிடத்தக்க நபர்கள்

- ஓமந்தூர் ராமசாமி ரெட்டியார் சென்னை மாகாண முதல்வர் (1947-1949)
- சாத்தூர் ராமச்சந்திரன் முன்னாள் தமிழக பிற்படுத்தப்பட்டோர் நலத்துறை அமைச்சர்
- கே. என். நேரு தமிழக நகர்ப்புற வளர்ச்சித் துறை அமைச்சர்
- துரைசாமி நெப்போலியன் திரைப்பட நடிகர் மற்றும் முன்னாள் நடுவண் இணையமைச்சர்
- வி. வைத்தியலிங்கம் முன்னாள் புதுவை முதல்வர்
# தெலுங்கு நாயுடு

**நாயுடு** (*Naidu*) என்பது தெலுங்கு பேசும் சமூகப் பிரிவினரால் பயன்படுத்தப்படும் ஒரு பட்டமாகும். இம்மக்கள் தங்களின் பாரம்பரிய தொழில்கள் அடிப்படையில் பல்வேறு உட்பிரிவுகளாக உள்ளார். குறிப்பாக நாயுடு பட்டத்தினை பயன்படுத்தும் பலிஜா, கம்மவார், கவரா, கொல்லா, வெலமா, முத்திரியர் மற்றும் போயர் சமூகத்தினர் தமிழ் நாட்டில் கணிசமாக வாழ்ந்து வருகின்றனர்.
# தெலுங்கு நாயுடு

## வரலாறு

ஆந்திராவில் இருந்து பல நூற்றாண்டுகளுக்கு முன்னர் தமிழ்நாட்டில் விஜயநகரப் பேரரசு ஆட்சிக்காலத்தில் அவர்களால் குடியேறிய, தெலுங்கைத் தாய்மொழியாகக் கொண்ட மக்கள் குழுவினர்.  
1909 - இல், எட்கர் துர்ச்டன், சென்னை மாகாணத்திற்காக மக்கள் தொகை புள்ளி விவரங்களை ஆய்வு செய்து அரசுக்கு அறிக்கை சமர்ப்பித்தது என்னவெனில், "நாயுடு" அடைமொழி பயன்படுத்திய சாதிகள் எவையெவை எனப் பின்வருமாறு கூறியுள்ளார். அவை முறையே, பலிஜா, பேஸ்த, போயர், எக்காரி, கவரா, ஈடிகா நாயுடு, கொல்லா, கலிங்கி,
காப்பு, முத்திரியர், மற்றும் வேலம என்பனவாகும். மேலும் சமஸ்கிருதத்தில் பாதுகாவலர் என்பவர் "நாயுடு" எனும் சொல் தமிழில் நாயக்கர் எனவும் அழைக்கப்படும் என்று கூறியுள்ளார். மேலும் இவர்கள் தமிழகத்தில் கொங்கு நாட்டு பகுதிகளான நாமக்கல், திருப்பூர், கோயம்புத்தூர், சேலம், ஈரோடு, கரூர் ஆகிய பகுதிகளிலும், தெற்கு பகுதியில் விருதுநகர், மதுரை, திண்டுக்கல், தேனி, இராமநாதபுரம், தூத்துக்குடி ஆகிய பகுதிகளிலும், மத்திய பகுதியில் தஞ்சை, திருச்சி ஆகிய பகுதிகளிலும், சென்னை, திருவள்ளூர் ,காஞ்சிபுரம், வேலூர் , திருவண்ணாமலை,கிருஷ்ணகிரி, ஆகிய இடங்களிலும் அதிகமாக வாழுகிறார்கள்.
# தெலுங்கு நாயுடு

## அரசியல்வாதிகள்

### கவர பலிஜா இனம்

- வரதராஜுலு நாயுடு - முன்னாள் மாநில தலைவர், தமிழ்நாடு காங்கிரஸ் கட்சி.
- திருச்சி இரா. சவுந்தரராசன் - முன்னாள் தமிழக மக்கள் நல்வாழ்வு துறை அமைச்சர்
- விசயகாந்து - முன்னாள் தமிழக சட்டமன்ற எதிர்க்கட்சித் தலைவர்
- எ. வ. வேலு - தமிழக பொதுப்பணித் துறை அமைச்சர்
- தே. ஜனார்த்தனம் - முன்னாள் தமிழக பால்வளத்துறை அமைச்சர்
- கு. பிச்சாண்டி - முன்னாள் தமிழக வீட்டு வசதித்துறை அமைச்சர்
- பி. கே. சேகர் பாபு - தமிழக அறநிலையத்துறை அமைச்சர்
- ஈ.வி.கே.எஸ் இளங்கோவன் - முன்னாள் ஒன்றிய ஜவுளித்துறை இணை அமைச்சர்.
- இ. மதுசூதனன் - முன்னாள் கைத்தறி மற்றும் உணவுத்துறை அமைச்சர்
- பத்மசா நாயுடு - முன்னாள் மேற்கு வங்க ஆளுநர்.
- என். வரதராசன் - முன்னாள் மாநிலச் செயலாளர், இந்திய கம்யூனிஸ்ட் கட்சி (மார்க்சிஸ்ட்)
# தெலுங்கு நாயுடு

## அரசியல்வாதிகள்

### கம்மவார் இனம்

- வெங்கையா நாயுடு, முன்னாள் இந்தியக் குடியரசுத் துணைத் தலைவர்
- என். டி. ராமாராவ் - முன்னாள் ஆந்திர முதலமைச்சர்
- நா. சந்திரபாபு நாயுடு - ஆந்திர முதலமைச்சர்
- வைகோ, தலைவர், மதிமுக
- பா. ராமச்சந்திரன் - முன்னாள் ஒன்றிய மின்துறை அமைச்சர், கேரள ஆளுநர்
- இரா. பிரபு - முன்னாள் ஒன்றிய வேளாண்துறை இணை அமைச்சர்
- எஸ். ஆர். பாலசுப்ரமணியன் - முன்னாள் ஒன்றிய நாடாளுமன்ற விவகாரங்கள் துறை இணை அமைச்சர், முன்னாள் தமிழ்நாடு எதிர்க்கட்சி தலைவர்
- ஆற்காடு வீராசாமி - முன்னாள் மின்துறை அமைச்சர்
- பி. வி. ரமணா - முன்னாள் பால்வளத்துறை அமைச்சர்
- கடம்பூர் ராஜு - முன்னாள் செய்தித்துறை அமைச்சர்
- டி. கே. எம். சின்னையா - முன்னாள் கால்நடை பராமரிப்புத் துறை அமைச்சர்
- கே. பாண்டுரங்கன் - முன்னாள் தொழில் துறை அமைச்சர்
- ப. வெ. தாமோதரன் - முன்னாள் கால்நடை பராமரிப்புத் துறை அமைச்சர்
- கே. சுதர்சனம் - முன்னாள் பிற்படுத்தப்பட்டோர் நலத்துறை அமைச்சர்
# தெலுங்கு நாயுடு

## அரசியல்வாதிகள்

### வெலமா இனம்

- கி. இராசாராம் நாயுடு - முன்னாள் உள்ளாட்சித் துறை அமைச்சர்
- பி. வி. ராஜமன்னார் - சென்னை உயர் நீதிமன்றத்தின் முதல் இந்தியத் தலைமை நீதிபதி மற்றும் தமிழக ஆளுநர்
# தெலுங்கு நாயுடு

## திரைப்படத்துறை

### தெலுங்குத் திரைப்படத்துறை

- என். டி. ராமராவ்
- ஜூனியர் என்டிஆர்
- சிரஞ்சீவி
- ராம் சரண்
- அல்லு அர்ஜுன்
- கட்டமனேனி கிருஷ்ணா
- மகேஷ் பாபு
- வெங்கடேஷ் தக்குபாட்டி
- அக்கினேனி நாகார்ஜுனா
- அக்கினேனி நாகேஸ்வர ராவ்
- எஸ். வி. ரங்கராவ்
- நானி - தமிழ், தெலுங்குத் திரைப்படங்களில் நடிக்கும் நடிகர்.
- டி. ராமா நாயுடு - தயாரிப்பாளர் (சுரேசு புரொடக்சன்சு)
- இராஜமௌலி - திரைப்பட இயக்குநர்
# தெலுங்கு நாயுடு

## திரைப்படத்துறை

### தமிழ்த் திரைப்படத்துறை

- விஜயகாந்த்
- எம். ஆர். ராதா
- ராதாரவி
- ராதிகா
- பாக்யராஜ்
- கஸ்தூரி ராஜா
- செல்வராகவன்
- தனுஷ்
-
- விமல்
- ஆதி
- ரவி கிருஷ்ணா
- சமுத்திரக்கனி
- லிங்குசாமி
# பெரோஸ் காந்தி

**பெரோஸ் காந்தி** (*Feroze Gandhi*, 12 செப்டம்பர் 1912 – 8 செப்டம்பர் 1960) ஒரு இந்திய அரசியல்வாதி மற்றும் பத்திரிகை எழுத்தாளராவார், மேலும் த நேசனல் ஹெரால்டு மற்றும் லக்னோவில் இருந்து வெளிவந்த 'த நவ்ஜிவன்' செய்திப் பத்திரிகைகளின் வெளியீட்டாளர்.
# பெரோஸ் காந்தி

## இறப்பு

1958இல் பெரோசுக்கு மாரடைப்பு ஏற்பட்டது. பிரதமரின் அலுவல் குடியிருப்பான தீன் முர்தி இல்லத்தில் நேருவுடன் தங்கியிருந்த இந்திரா, நேருவிடம் இருந்து விலகி பூட்டானுக்கு விரைந்து சென்று, ஃபெரோஸ் குணமாவதற்காக காஷ்மீருக்கு அழைத்துச்சென்றார். அங்கு தங்கள் மகன்களுடன் மீண்டும் ஒன்றாக இணைந்து வாழ்ந்தனர். எனினும் இரண்டாவது மாரடைப்பால் 1960 இல், தில்லியில் உள்ள ராம் மனோகர் லோஹியா மருத்துவமனையாக தற்போது இருக்கும் வில்லிங்டன் மருத்துவமனையில் ஃபெரோஸ் மரணமடைந்தார். பிறகு அவரது உடல் எரிக்கப்பட்டு சாம்பல் அலகாபாத்தில் உள்ள பார்சி இடுகாட்டில் புதைக்கப்பட்டது. ஃபெரோஸின் மூத்த சகோதரரான ஃபரூதினின் மகன் உருஸ்தம் காந்தியின் குடும்பம் அந்நகரத்தில் இன்னும் வாழ்ந்து கொண்டிருக்கிறது.
அவரது ரேபரேலி மக்களவை தொகுதி, தற்போது ஃபெரோஸின் மருமகளும், ராஜீவ் காந்தியின் மனைவியுமான சோனியா காந்தியிடம் உள்ளது.
# மக்கள் தகவல் தொடர்பியல்

**மக்கள்செய்தி தொடர்பியல்** (ஆங்கிலம்: *Mass communication*) என்பது ஊடகங்கள் வழியாகப் பொதுமக்களுக்கு தகவல்களைப் பரிமாற்றம் செய்யும் துறையைக் குறிப்பதாகும். பொதுவாக செய்தித்தாள் மற்றும் பத்திரிகை வெளியிடுதல், வானொலி, தொலைக்காட்சி மற்றும் திரைப்படம் ஆகியவற்றுடன் தொடர்பு உடையதாகக் கருதலாம். அவற்றில் செய்திகளைப் பரப்புவது; மற்றும் விளம்பரம் செய்வது; ஆகிய இரண்டுக்குமே பெரும்பாலும் பயன்படுத்தப்படுகின்றன.
# மக்கள் தகவல் தொடர்பியல்

## கள ஆய்வு

ஐக்கிய அமெரிக்காவில், மக்கள் தகவல் தொடர்பியல் துறைக்கு என பல்வேறு பல்கலைக்கழக இதழியல் துறைகள், மக்கள்செய்தித் தொடர்பியல் துறைகளைக் கற்பிக்கும் கல்வி நிலையங்கள் தோற்றுவிக்கப்பட்டு உள்ளன.  
இதழியல், மக்கள் தொடர்புகள் அல்லது விளம்பரம் ஆகியவற்றின் நடைமுறைத் திறன்களைப் பயில்வதற்கு "மக்கள்செய்தித் தொடர்பியல்" அல்லது "மக்கள்செய்தித் தொடர்பியல் ஆய்வில்" செயல்திட்டங்களை வழங்குகிறார்கள்.  
இதில் மாணவர்களின் ஆய்வின் கவனம் இதழியல் நடைமுறை, வரலாறு, சட்டம் ஆகியவையாகவோ அல்லது ஊடக விளைவுகளாகவோ இருக்கும். சில கல்லூரிகளினுள் துறைசார் கட்டமைப்புகள் மக்கள்செய்தித் தொடர்பியலின் தொழில் ரீதியான அல்லது தொழில்நுட்ப அம்சங்களில் தனித்த ஆய்வு மற்றும் கற்பித்தலாக இருக்கலாம்.
# மக்கள் தகவல் தொடர்பியல்

## கள ஆய்வு

### ஒளிபரப்பு மற்றும் இலக்கியவியல்

செய்திகள் மற்றும் தகவல்களை விநியோகிப்பதில் இணையத்தின் பங்கு அதிகரித்து வருகின்றன. அத்துடன், மக்கள்செய்தித் தொடர்பியல் ஊடக நிறுவனங்கள், ஒளிபரப்பு மற்றும் இலக்கியவியல் தொடர்பு ஆகியவற்றின் மீது கவனம் செலுத்துகின்றன.  
மக்கள்செய்தித் தொடர்பியல் துறை, வரலாற்று ரீதியாக, அரங்கம், திரைப்படம் அல்லது பேச்சு ஆகிய துறைகளின் அடிப்படைகளுடன், ஊடக ஆய்வுகள் மற்றும் தொடர்பியல் ஆய்வுகள் செயல் திட்டங்களில் இருந்து மாறுபடுகின்றது,  
புதிய ஊடகம் மற்றும் கணினி ஊடகத் தொடர்பு ஆகியவற்றில் ஏற்பட்டுள்ள ஆர்வத்தினால் கல்வி நிறுவனங்கள் அவற்றின் மீது காட்டும் அக்கறையும் வேகமாக வளர்ந்து வருகிறது.
# சோனாலி பேந்திரே

**சோனாலி பேந்திரே **(Sonali Bendre Behl) (, 1 ஜனவரி 1975 இல் பிறந்தவர்) ஓர் இந்திய நடிகை மற்றும் மாதிரியுரு ஆவார். இவர் பெரும்பாலும் பாலிவுட் திரைப்படங்களில் நடித்துள்ளார். மராத்தி, தெலுங்கு, தமிழ் மற்றும் கன்னடத் திரைப்படங்களிலும் நடித்துள்ளார்.
# சோனாலி பேந்திரே

## சொந்த வாழ்க்கை

சோனாலி பேந்த்ரேவின் தாயார் ரூப்சி பேந்த்ரே, தந்தை சித் பேந்த்ரே ஆவர்.
சோனாலி பேந்த்ரே பெங்களூரில் உள்ள கேந்திரிய வித்யாலயாவில் பள்ளிப் படிப்பை முடித்தார் மற்றும் மும்பையில் உள்ள *ராம்நரேன் ரூயா கல்லூரியில்* பட்டப்படிப்பை முடித்துள்ளார். கல்லூரி நாட்களில், அவர் மாடலிங்கில் இறங்கினார் மற்றும் *ஸ்டார் டஸ்ட் டேலண்ட் தேடலில்* (Star Dust Talent Search) வெற்றி பெற்றதன் மூலம் அங்கீகாரம் பெற்றார். 12 நவம்பர் 2002 இல், திரைப்படத் தயாரிப்பாளர் மற்றும் இயக்குனரான கோல்டி பெல்லை திருமணம் செய்துகொண்டார். 9 ஆகஸ்ட் 2005 இல், *ப்ரீச் கேண்டி மருத்துவமனையில்*, ரான்வீர் பெல் என்கிற அவரது மகனைப் பெற்றெடுத்தார்.
# சோனாலி பேந்திரே

## தொழில்

கல்லூரி நாட்களில், விளம்பர மாதிரியுருவாக பணியாற்றினார். *ஸ்டார் டஸ்ட் டேலண்ட் தேடலில்* (Star Dust Talent Search) வெற்றி பெற்றதன் மூலம் அங்கீகாரத்தை பெற்றார். மும்பைக்குச் சென்ற சோனாலி, திரைப்படத் துறையின் பல்வேறு சிறந்த நடிகர்கள், திறமையாளர்களிடம் இருந்து பயிற்சி பெற்றார். 1994 இல் வெளியான ஆக் என்ற திரைப்படத்தில் கோவிந்தாவிற்கு ஜோடியாக சோனாலி முதல் முறையாக கதாநாயகியாகத் தோன்றினார்.  
சோனாலியின் *பாய்* (1997), *முராரி (தெலுங்குத் திரைப்படம்)*, *சர்ஃபரோச்* , ச*ம்கம்* , *டூப்ளிகேட்* , *காதலர் தினம்* (தமிழ்த் திரைப்படம்) , *கம் சாத்-சாத் கெயின்* (1999), *தேரா மேரா சாத் ரகே* மற்றும் *அனாகட்* (2003) போன்ற திரைப்படங்களில் அவரது நடிப்பிற்காக பாராட்டுகளைப் பெற்றார்.  
அமீர் கான், சாருக் கான், சையிஃப் கான் மற்றும் சல்மான் கானுடனும் ஜோடியாக நடித்தார். அக்சய் குமார், சுனில் செட்டி, அஜய் தேவ்கான், சஞ்சய் தத் மற்றும் அனில் கபூர் போன்ற பாலிவுட்டின் பிற பெரிய நடிகர்களுடனும் சோனாலி கதாநாயகியாக நடித்துள்ளார்.  
இவரது நடிப்புத் திறமைகள் நன்றாக கவனிக்கப்பட்டதன் காரணமாக, *கத்தார்* (1995), *சபூட்* , *பம்பாய்* , *லச்சா* மற்றும் *மேஜர் சாப்* போன்ற சிலத் திரைப்படங்களின் நேர்த்தியாக நடனத்தை வெளிப்படுத்தினார். *ஆப் கி சோனியா* என்றழைக்கப்பட்ட அரங்க நாடகத்திலும் பேந்த்ரே நடித்தார்.  
*கியா மஸ்தி கியா தூம்* என்று பெயரிடப்பட்ட தொலைக்காட்சி நடன நிகழ்ச்சியையும் இவர் தொகுத்து வழங்கினார். மேலும் சோனி பொழுதுபோக்குத் தொலைக்காட்சியின் *இந்தியன் ஐடால் என்ற நிகழச்சியின்* நடுவர்களில் ஒருவராக பங்கேற்றார். 2003 இல், கரன் ஜோஹரால் தயாரிக்கப்பட்ட *கல் ஹோ நா ஹோ* வில் ஷாருக் கானின் மருத்துவராக பேந்த்ரே சிறப்புத் தோற்றத்தில் தோன்றினார்.  
சையிஃப் அலிக் கான், பிரீத்தி சிந்தா ஆகியோரும் இத்திரைப்படத்தில் நடித்திருந்தனர். 26 பிப்ரவரி 2005 இல், சைப் அலிகான் மற்றும் பஃரீதா ஜலால் ஆகியோருடன் 50வது ஃபிலிம் ஃபேர் விருதுகளை பேந்த்ரே தொகுத்து வழங்கினார். பேந்த்ரே *இந்தியன் ஐடால் 4* மற்றும் *இந்தியா'ஸ் காட் டேலண்ட்* ஆகிய நிகழ்ச்சிகளின் நடுவராக பங்கேற்றார் .
# சோனாலி பேந்திரே

## விருதுகள்

1995 இல், *ஃபிலிம் ஃபேர் லக்ஸ் புதுமுக விருதை* பேந்த்ரே வென்றார். 2001 இல், அனில் கபூர் மற்றும் ஐஸ்வர்யா ராய் ஆகியோருடன் இணைந்து நடித்த அ*மாரா தில் ஆப்கே பாசு கே திரைப்படத்தில்* பேந்த்ரேவின் சிறந்த நடிப்புக்காக சிறந்த துணை நடிகைக்கான *நட்சத்திரத் திரை விருதை* அவர் வென்றார்.
# சோனாலி பேந்திரே

## திரைப்படங்கள்

| 1994 | *ஆக் (தீ ) * | இந்தி | *வெற்றி* , ஃபிலிம்பேர் லக்ஸ் புதுமுக விருது |
| --- | --- | --- | --- |
| 1994 | *நாராஸ்* (கோபம்) | இந்தி |  |
| 1995 | *த டான்* | இந்தி |  |
| 1995 | கத்தார் | இந்தி |  |
| 1995 | *டக்கர் (மோதல் )* | இந்தி | முதல் எதிர்மறையான பாத்திரம் |
| 1995 | *பம்பாய்* | தமிழ் | சிறப்புத் தோற்றம் |
| 1996 | *ரக்சக் (காவலன் )* | இந்தி |  |
| 1996 | *இங்கிலீஷ் பாபு தேசி மேம்* | இந்தி |  |
| 1996 | *தில்ஜலே* | இந்தி |  |
| 1996 | *அப்னே தம் ஃபர்* | இந்தி | சிறப்புத் தோற்றம் |
| 1996 | *சபூத் (மகன் )* | இந்தி |  |
| 1997 | *பாயி (சகோதரன்)* | இந்தி |  |
| 1997 | *தராசு* | இந்தி |  |
| 1997 | *கஹர்* | இந்தி |  |
| 1998 | *கீமத்* | இந்தி |  |
| 1998 | *டூப்ளிகட்* | இந்தி |  |
| 1998 | *ஹம் செ பட்கர் கௌன்* | இந்தி |  |
| 1998 | *மேஜர் சாப்* | இந்தி |  |
| 1998 | *அங்காரே (தீக்கதிர்கள்)* | இந்தி |  |
| 1998 | *ஜக்ம்* | இந்தி |  |
| 1999 | *லவ் யூ ஹமேஷா* | இந்தி | 2006 இல் வெளியிடப்பட்டது |
| 1999 | *காதலர் தினம்* | தமிழ் | *தில் ஹி தில் மெய்ன்* என்ற இந்தித் திரைப்படமாக மறுதயாரிப்பு செய்யப்பட்டது |
| 1999 | *கண்ணோடு காண்பதெல்லாம்* | தமிழ் |  |
| 1999 | *ஹம் சாத்-சாத் கைம்* | இந்தி |  |
| 1999 | * தகத்* | இந்தி |  |
| 1999 | *சர்ஃப்ரோசு* | இந்தி |  |
| 2000 | *தில் கி தில் மெய்ன்* | இந்தி |  |
| 2000 | *கமாரா தில் ஆப்கே பாசு கை* | இந்தி |  |
| 2000 | *டாயி அக்சர் ப்ரேம் கே* | இந்தி | சிறப்புத் தோற்றம் |
| 2000 | *ஜிஸ் தேஸ் மே கங்கா ரக்தா கை* | இந்தி |  |
| 2000 | *பிரீத்ஸ்* | கன்னடம் |  |
| 2001 | *முராரி* | தமிழ் மற்றும் தெலுங்கு | தமிழ் மற்றும் தெலுங்கு இரு மொழிகளிலும் மொழி மாற்றம் செய்யப்பட்டது. |
| 2001 | *லவ் கே லியே குச் பி கரேங்கா* | இந்தி |  |
| 2001 | *லஜ்ஜா* | இந்தி | 'முஜே சாஜன் கெ கர் ஜானா ஹை' என்ற பாடலுக்கான சிறப்புத் தோற்றம் |
| 2001 | *தேரா மேரா சாத் ரஹேன்* | இந்தி |  |
| 2002 | *இந்திரா* | தெலுங்கு |  |
| 2002 | *கத்கம்* (வாள்) | தெலுங்கு |  |
| 2002 | *மன்மதுடு* | தெலுங்கு |  |
| 2003 | *அநாஹத்* (காயமில்லாமல்) | மராத்தி |  |
| 2003 | *பல்நாட்டு பிரம்மநாயுடு* | தெலுங்கு |  |
| 2003 | *சோரி சோரி* | இந்தி |  |
| 2003 | *கல் ஹோ நா ஹோ* | இந்தி | சிறப்புத் தோற்றம் |
| 2004 | *சங்கர் தாதா எம்.பி.பி.எஸ்* | தெலுங்கு |  |
| 2004 | *அக பாய் அரேச்சா!* | மராத்தி | சிறப்புத் தோற்றம் |
| 2013 | *ஒன்ஸ் அபான் அ டைம் மும்பை எகய்ன்* | இந்தி | } |
# சோனாலி பேந்திரே

## தொலைக்காட்சி நிகழ்ச்சிகள்

- *கியா மஸ்தி கியா தூம்* (நிகழ்ச்சி தொகுப்பாளர்)  
- *மிஸ்டர் & மிஸ் டிவி* (நடுவர்)  
- *இந்தியன் ஐடால் 4* (நடுவர்)
- கலர்ஸ் டிவி இன் இந்தியா'ஸ் காட் டேலண்ட் (நடுவர்)
# டுவிங்கிள் கன்னா

**டுவிங்கிள் கன்னா** (*Twinkle Khanna*; 29 டிசம்பர் 1974) இந்தியத்திரைப்பட நடிகையும் உட்புற வடிவமைப்பாளர் ஆவார். இவர் பிலிம்பேர் சிறந்த அறிமுக விருதினை *பர்சாத்* (1995) என்னும் திரைப்படத்திற்காகப் பெற்றார். இவர் பாலிவுட், தெலுங்குத் திரைப்படங்களில் நடித்துள்ளார். இவர் அஜய் தேவ்கான், சைஃப் அலி கான், ஆமிர் கான், சல்மான் கான், சாருக் கான், வெங்கடேஷ் (நடிகர்), கோவிந்தா, அக்ஷய் குமார் ஆகிய நடிகர்களுடன் நடித்துள்ளார்.
# டுவிங்கிள் கன்னா

## தொழில் வாழ்க்கை

பாபி தியோல் ஜோடியாக *பர்சாத்* (1995) என்னும் திரைப்படத்தில் முதன்முதலாக நடித்தார். இந்தப் படம் வசூலில் வெற்றி பெற்றது. அத்துடன் இப்படத்தில் நடிப்பிற்காக சிறந்த அறிமுக நடிகைக்கான பிலிம்பேர் விருது பெற்றார். சற்றே மாறுகண் கொண்டிருந்த நிலைக்காக ஒரு அறுவை சிகிச்சை செய்து கொண்ட கன்னா, பல படங்களில் நடித்து அவற்றிற்காக சிறந்த விமர்சனங்களும், பார்வையாளர்களின் அங்கீகாரமும் பெற்றுள்ளார்.
# டுவிங்கிள் கன்னா

## சொந்த வாழ்க்கை

இவர் டிம்பிள் கபாடியா, ராஜேஷ் கன்னா என்போரின் மகளாவார். இவர் ரிங்கி கன்னாவின் சகோதரி. இவரது சித்தி சிம்பிள் கபாடியா. டுவிங்கிள் கன்னா ஒரு பஞ்சாபி, குஜராத்திக் குடும்பத்தில் பிறந்தவர். இவர் அக்ஷய் குமார் என்னும் பாலிவுட் நடிகரின் மனைவியாவார். திருமணம் 2001 இல் இடம்பெற்றது. இவர் தனது திருமணத்திற்குப் பிறகு திரைப்படத் துறையிலிருந்து ஓய்வு பெற்று விட்டார்; அதன் பிறகு உள் அலங்கார வடிவமைப்புகளில் ஈடுபட்டுள்ளார்.
# டுவிங்கிள் கன்னா

## திரைப்பட விவரங்கள்

| ஆண்டு | திரைப்படம் | கதாபாத்திரம் | இதர குறிப்புகள் |
| --- | --- | --- | --- |
| 1995 | *பர்சாத்* | டினா ஓபராய் | பிலிம்ஃபேர் சிறந்த அறிமுக நடிகை விருது வென்றார். |
| 1996 | *ஜான்* | காஜல் |  |
| 1996 | *தில் தேரா தீவானா* | கோமல் |  |
| 1997 | *உஃப்!* *ஏ மொஹாப்பத்* | சோனியா வர்மா |  |
| 1997 | *இதிஹாஸ்* | நாயினா |  |
| 1997 | *ஜுல்மி* |  |  |
| 1998 | *ஜப் பியார் கிசி ஸே ஹோத்தா ஹை* | கோமா சின்ஹா |  |
| 1999 | *ஏ ஹை மும்பய் மேரி ஜான்* | ஜாஸ்மின் அரோடா |  |
| 1999 | *பாத்ஷா* | சீமா மல்ஹோத்ரா/ டினா |  |
| 1999 | *சீனு* | டுவிங்கிள் கன்னாவின் ஒரே தெலுங்குப் படம் |  |
| 2000. | *மேலா* | ரூபா |  |
| 2000. | *சல் மேரே பாய்* | பூஜா | சிறப்புத் தோற்றம் |
| 2000. | *ஜோரு கா குலாம்* | துர்கா |  |
| 2001 | *ஜோடி நம்பர் 1* | டினா |  |
| 2001 | *லவ் கே லியே குச் பீ கரேகா* | அஞ்சலி மூர்த்தி | } |
# விசாரணை ஆணையம்

இந்தியாவில் ஒன்றிய, மாநில அரசுகள் அமைக்கும் விசாரணை ஆணையங்களுக்கு 1952 ஆத் ஆண்டு இயற்றபட்ட விசாரணை ஆணையச் சட்டம் வழிகாட்டுகிறது. இதற்கான விதிமுறைகள் 1972 இல் உருவாக்கபட்டன. இந்த சட்டம் மூலம் **விசாரணை ஆணையம்** அமைக்கவும், அதற்கு உரிய சில அதிகாரங்களை வழங்கவும் சட்டம் பிறப்பிக்கப்பட்டது. விசாரணை ஆணையச் சட்டம்- 1972 பிரிவு 3ன்படி ஆணையம் அமைக்க உரிய அரசிற்கு அதிகாரம் உள்ளது. அந்த அரசு எப்போது தேவை என்று கருதுகிறதோ அப்போது சட்டமன்றத்தில் சட்ட வரைவு மசோதா கொண்டு வரலாம். அதன் பிறகு அதனை அரசிதழில் அறிவிக்கை மூலம் வெளியிட வேண்டும். இது போல் நடுவண் அரசு, ஆணையம் அமைக்க விரும்பும் போது பாராளுமன்றத்தில் அதற்கான மசோதாவைக் கொண்டு வந்து அதற்கான உத்தரவை அரசிதழில் வெளியிடப்ப வேண்டும். மானில அரசு அமைத்தால் சட்டமன்றத்தில் தீர்மானம் இயற்றப்பட்டு, அரசிதழில் வெளியிடப்பட வேண்டும்.
# விசாரணை ஆணையம்

## நோக்கம்

விசாரணை ஆணையம் அமைப்பதன் நோக்கம்  
1. பொது முக்கியத்துவம் வாய்ந்த பிரச்சனைகள் குறித்து விசாரணை செய்யவும்
1. அரசிதழில் குறிப்பிட்ட வேறு எந்த குறிப்பிட்ட செயலுக்காகவும், குறிப்பிட்ட காலத்திற்குள் செய்யவும் ஆணையம் அமைக்கப்படலாம்.
# விசாரணை ஆணையம்

## விசாரணை ஆணையத்தின் உரிமைகள்

விசாரணை ஆணையத்திற்கு தலைவராக ஒருவர் இருப்பார். விசாரணை ஆணையத்திற்கு உரிமையியல் நீதிமன்றத்திற்குரிய உரிய அனைத்தும், உரிமையியல் வழக்கு விசாரணை நடைமுறைப்படி நடவடிக்கை உண்டு.  
விசாரணை ஆணையம் சட்டம் பிரிவு 4-ன்படி  
1. தேவையான நபர்களை தம்முன் நேர்நிலையாகும்படி உத்தரவிடலாம்.
1. உறுதிமொழி மீது விசாரணை செய்யலாம்.
1. தன்னிலை விளக்கும் உறுதிமொழிப் பத்திரம் மீது சான்றுரைக்கலாம்.
1. தேவையான ஆவணங்களைக் கண்டுபிடித்துச் சமர்ப்பிக்கக் கோரலாம்.
1. அரசின் பொதுப் பதிவுருக்களைச் சமர்ப்பிக்கக் கோரலாம்.
1. சான்றுரையாளரிடமிருந்து சான்றுரை பெற ஆணை அனுப்பலாம்.
1. தேவைப்பட்ட எப்பொருள் மீதும் விசாரணை செய்யலாம்.
1. தன்னுடைய நடைமுறையைத் தானே உருவாக்கிக் கொள்ளலாம்.
1. விசாரணை ஆணையம், தனது விசாரணைக்குப் பின்பு விசாரணை அறிக்கையை முழுமை செய்து உரிய அரசிடம் சமர்ப்பிக்க வேண்டும்.
# விசாரணை ஆணையம்

## மேல் தகவல்கள்

விசாரணை ஆணையம் நிர்வாக அதிகாரம் பெற்றது. அவைகள் நீதி முறையில், பொதுநலன், பொது முக்கியத்துவம் வாய்ந்தவைகள் குறித்து விசாரணை செய்கிறது. இந்த விசாரணை ஆணையத்தினை இந்தியக் குடியரசுத் தலைவர் அமைப்பார்.பொதுவான அடிப்படைக் காரணங்கள் இருந்தால் அவை குறித்தே விசாரணை செய்யும். பொதுவான விசாரணை அனைவருக்கும் தெரியும்படி இருக்காது. மேலும் இது குறுகிய எண்ணிக்கையுடைய நபர்களிடம் மட்டுமே இருக்கும். ஏனெனில், இவை பொதுமக்களின் ஆவல்களையும் , உணர்வுகளையும் தூண்டி விடலாம். அப்போது அமைதி குலைய வாய்ப்பிருக்கிறது. மேலும் விசாரணை ஆணையம், ஆணையம் விசாரணை செய்ய அமரும் நேரம், காலம், இடம் முதலியவைகளைக் குறிப்பிட்டு அறிவிக்கை வெளியிடும்.
# அருகிவரும் உயிரினங்கள்

**ஐயூசிஎன்** ( *International Union for Conservation of Nature* )என்ற அமைப்பு வெளியிடும் **சிவப்புப் பட்டியலில்** ( *Red List* ) உள்ள ஒரு பிரிவாக அருகிவரும் உயிரினங்கள் என்ற பகுப்பு உள்ளது. இவற்றின் எண்ணிக்கை மிகவும் குறைவாக இருக்கும் காரணத்தினால் இவை பேரிடரில் உள்ளவை; அழிந்துபோகக் கூடியவை.
# வடுகபட்டி (தேனி)

**வடுகப்பட்டி** (*Vadugapatti*) இந்தியாவின் தமிழ்நாடு மாநிலத்தில் அமைந்துள்ள தேனி மாவட்டம், பெரியகுளம் தாலுகாவில் அமைந்துள்ள ஒரு கிராமம் ஆகும்.
# வடுகபட்டி (தேனி)

## பெயர்க்காரணம்

ஆந்திரம் போன்ற பகுதிகளில் இருந்து தமிழகதிற்கு குடிபெயர்ந்த நாயக்கர்களை தமிழ் மக்கள் **வடுகர் ** என்று அழைப்பது உண்டு . இவர்கள் வடக்கில் இருந்து வந்த காரணத்தால் இப்பெயர் பெற்றது . அவ்வாறாக வந்த வடுக மக்கள் ஏற்படுத்திய குடியிருப்பின் காரணமாக **வடுகபட்டி ** என்று அழைக்கப்படுகிறது
# வடுகபட்டி (தேனி)

## அமைவிடம்

ஆண்டிபட்டியில் இருந்து பெரியகுளம் செல்லும் சாலையில் பெரியகுளத்திலிருந்து 3 கி.மீ. (1.9 மைல்) தொலைவில் வடுகபட்டி எனும் கிராமம் உள்ளது. கொடைக்கானல் மலைப்பகுதியின் கீழே உள்ள நிலப் பகுதியில் இக்கிராமம் அமைந்துள்ளது. பல அணைகளும் பிற சுற்றுலாத்தலங்களும் கிராமத்திற்கு அருகில் உள்ளன. வைகை அணை, மஞ்சளார் அணை, சோத்துப்பாறை அணை, கொடைக்கானல், சுருளி நீர்வீழ்ச்சி, கும்பக்கரை நீர்வீழ்ச்சி, தேக்கடி மற்றும் மூணாறு போன்றவை இதற்கு சில எடுத்துக்காட்டுகளாகும். இச்சுற்றுலா பகுதிகள் அனைத்தும் 10 முதல் 60 கி.மீ. (6.2 முதல் 37.3 மைல்) தொலைவில் உள்ளன.
# வடுகபட்டி (தேனி)

## மக்கள் தொகை

2001 ஆன்டின் இந்திய மக்கள் தொகை கணக்கெடுப்பின்படி, வடுகபட்டியில் மொத்தமாக 12,354 பேர் வாழ்ந்து வந்தனர். இத்தொகையில் ஆண்கள் 6,301 பேரும் (51%), பெண்கள் 6,053 பேரும் (49%) இருந்தனர்.  
2011-ஆம் ஆண்டு மக்கள்தொகை கணக்கெடுப்பின்படி, வடுகப்பட்டி பேரூராட்சியில் 3,391 குடும்பங்களைச் சேர்ந்த 13,204 பேர் வாழ்ந்து வந்தனர். 5.12 ச.கி.மீ. பரப்பும், 15 வார்டுகளும், 51 தெருக்களும் கொண்ட இப்பேரூராட்சியானது பெரியகுளம் (சட்டமன்றத் தொகுதி)க்கும், தேனி மக்களவைத் தொகுதிக்கும் உட்பட்டிருந்தது.
# வடுகபட்டி (தேனி)

## கல்வியறிவு

வடுகபட்டியின் வாழ்ந்த மொத்த மக்களில் 74% மக்கள் கல்வியறிவு பெற்றிருந்தனர். தேசிய கல்வியறிவு சராசரியான 59.5% என்பதை விட மிக இது அதிகமாகும். இக்கல்வியறிவு சதவீதம் ஆண்களின் கல்வியறிவு 82%, பெண்களின் கல்வியறிவு 65% என்பதை உள்ளடக்கியுள்ளது. மொத்த மக்கள் தொகையில் பதினொரு சதவீதம் பேர் 6 வயதுக்குட்பட்ட குழந்தைகளாவர்.
# வடுகபட்டி (தேனி)

## சிறப்புகள்

வடுகபட்டி கிராமம் பூண்டு சந்தைக்கு பெயர் பெற்றது. மத்திய ஏலம் வாரம் இருமுறை, வியாழன் மற்றும் ஞாயிற்றுக்கிழமைகளில் நடத்தப்படுகிறது. இங்கு விற்பனையாகும் பெரும்பாலான பூண்டு மற்ற நகரங்களுக்கு மொத்தமாக ஏற்றுமதி செய்யப்படுகிறது. கவிஞர் மற்றும் திரைப்படப் பாடலாசிரியர் வைரமுத்து வடுகபட்டியைச் சேர்ந்தவர்.
# ஜப்பானியக் காடை

**ஜப்பானியக் காடை** (*Coturnix quail*, [*Coturnix japonica*]) என்பது கிழக்கு ஆசியாவில் காணப்படும் ஓர் காடை இனமாகும். இவை இடம்பெயரக்கூடிய பறவைகள் ஆகும். மஞ்சூரியா, தென் கிழக்கு சைபீரியா மற்றும் வடக்கு ஜப்பான் ஆகிய இடங்களில் இனப்பெருக்கம் செய்கின்றன. பனிக்காலங்களில் இவை தெற்கு ஜப்பான், கொரிய தீபகற்பம் மற்றும் தெற்கு சீனாவிற்கு இடம் பெயர்கின்றன. இவை புல்வெளிகள் மற்றும் விளைநிலங்களில் வசிக்கின்றன. ஜப்பானியக் காடையின் இறகுகள் மஞ்சள் பழுப்புப் புள்ளிகளுடனும், கண்களின் மேற்புறம் வெள்ளைக் கோட்டுடனும் காணப்படுகிறது.
# ஜப்பானியக் காடை

## ஜப்பானியக் காடைகளின் பயன்பாடு

ஜப்பானியக் காடைகள் இறைச்சிக்காகவும், முட்டைகளுக்காகவும் வளர்க்கப்படுகின்றன.
# காடை

**காடை** (ஆங்கிலம்: quail) என்பது ஃபசியானிடே (தொகையுடைப் பறவைகள்) குடும்பத்தில் உள்ள நடுத்தர அளவு கொண்ட பல பறவைப் பெரினங்களைக் குறிக்கும் பெயர்ச்சொல்லாகும். புது உலகக் காடைகள் (ஓடோண்டோஃபோரிடே குடும்பம்) மற்றும் பட்டன் காடைகள் (டுர்னிசிடே குடும்பம்) ஆகியவை நெருங்கிய தொடர்புடையவை அல்லன, எனினும் அவற்றின் தோற்றம் மற்றும் பழக்க வழக்கங்களின் காரணமாகக் காடைகள் என ஒரே பெயரில் வழங்கப்படுகின்றன.
# காடை

## இனங்கள்

கீழ்க்காணும் ஃபசியானிடே குடும்பத்திலுள்ள பறவைகள் காடைகள் என வழங்கப்படுகின்றன.  
- *கோடுர்நிக்ஸ் (Coturnix)* பேரினம்
- நாட்டுக் காடை, *Coturnix coturnix*
- ஜப்பானியக் காடை, *Coturnix japonica*
- சுள்ளிக்கட்டைக் காடை, *Coturnix pectoralis*
- நியூசிலாந்துக் காடை, *Coturnix novaezelandiae* (அழிந்துவிட்டது)
- மழைக் காடை, *Coturnix coromandelica*
- ஹார்லக்வின் காடை, *Coturnix delegorguei*
- பிரவுன் காடை, *Coturnix ypsilophora*
- நீலக் காடை, *Coturnix adansonii*
- ஆசிய நீலக் காடை, *Coturnix chinensis*
- *அனுரோஃபசிஸ் (Anurophasis)* பேரினம்
- பனிமலைக் காடை, *Anurophasis monorthonyx*
- *பெர்டிகுலா (Perdicula)* பேரினம்
- ஜங்கிள் புஷ் காடை, *Perdicula asiatica*
- ராக் புஷ் காடை, *Perdicula argoondah*
- பெயிண்டட் புஷ் காடை, *Perdicula erythrorhyncha*
- மணிப்பூர் புஷ் காடை, *Perdicula manipurensis*
- *ஒஃப்ரீசியா (Ophrysia)* பேரினம்
- இமாலயக் காடை, *Ophrysia superciliosa* (மிக்க அருகிய இனம்)
# காடை

## நடத்தை

காடைகள் சிறிய பருத்த நிலத்தில் வாழ் பறவைகளாகும். இவை விதைகளை உண்கின்றன, எனினும் பூச்சிகள் மற்றும் பூச்சிகள் போன்ற சிறிய விலங்குகளையும் உண்கின்றன. இவை நிலத்தில் கூடுகள் அமைக்கின்றன; இவை வேகமாகக் குறுந்தொலைவு பறக்கக்கூடியன. ஜப்பானியக் காடைகள் போன்ற சில இனங்கள், பறந்து நெடுந்தொலைவு இடம் பெயரக்கூடியான. சில வகைக் காடைகள் பெருமளவில் வளர்க்கப்படுகின்றன. ஜப்பானியக் காடைகள் (Coturnix quail) பெருமளவில் முட்டைகளுக்காகவே வளர்க்கப்படுகின்றன.
# காடை

## மேலும் பார்க்க

- சமையலில் காடைகள்
- காடை வளர்ப்பு
# விக்கிப்பீடியா:முதற்பக்கக் கட்டுரைகள்/பெப்ரவரி 01, 2010

**நானோ தொழில்நுட்பம்** எனப்படுவது 100 நானோ மீட்டருக்கும் குறைவான அளவுகளால் அமைந்த உருவ அமைப்புகளைக் கொண்டு, அச்சிறு அளவால் சிறப்பாகப் பெறப்படும் பண்புகளைக் கொண்டு ஆக்கபடும் கருவிகளும், பொருட்பண்புகளும் நானோ தொழில் நுட்பம் என்று அழைக்கப்படுகின்றது. ஒரு நானோ மீட்டர் என்பது ஒரு மீட்டரின் 1,000,000,000ல் (ஒரு பில்லியனில்) ஒரு பங்கு.சாதாரணமாக மனிதர்களின் தலைமுடியானது 70,000 முதல் 80,000 நானோ மீட்டர் தடிப்புடையது.இத்தொழில்நுட்பம் உயிரியல், வேதியியல், இயற்பியல், மின்னியல், மருத்துவம், பொறியியல் என்று பல்துறைகளில் தாக்கம் ஏற்படுத்தி வருகின்றது.கருவிகளை சிறிதாக்கிக்கொண்டே போவதின் விளைவாக அணுப்புற விசை நுண்ணோக்கி (atomic force microscope (AFM))(படம்) மற்றும் வாருதல் வகை புரை ஊடுருவு மின்னோட்ட நுண்ணோக்கி (scanning tunneling microscope (STM)) போன்ற மிகுதுல்லிய நுண்கருவிகள் கிடைத்துள்ளன.
---  
**அறிஞர் அண்ணா ** என்று பரவலாக அறியப்பட்ட காஞ்சீபுரம் நடராஜன் அண்ணாதுரை தமிழ் நாடு மாநிலத்தின் ஆறாவது முதலமைச்சராகப் பணியாற்றியவர். காஞ்சீபுரத்தில், மத்திய தர நெசவுத் தொழிலாளர் குடும்பமொன்றில் செப்டம்பர் 15ஆம் நாள் 1909ஆம் ஆண்டு பிறந்தார். அவர், சென்னை பச்சையப்பன் உயர் நிலைப் பள்ளியிலும், பின்னர் பச்சையப்பன் கல்லூரியிலும் கல்வி கற்றார். தமிழக அரசியலில் காங்கிரசல்லாத ஆட்சியின் முதல் பங்களிப்பாளராக அண்ணாதுரை விளங்குகின்றார். 1949ஆம் ஆண்டு தி. மு. கவினை நிறுவியவர். தமிழிலும், ஆங்கிலத்திலும் மிகச்சிறந்த பேச்சாளரும், எழுத்தாளருமான இவர் பல முற்போக்கு, சீர்திருத்த நாடகங்களையும் எழுதி இயக்கி அதில் ஒரு பாத்திரமாக நடித்தவரும் ஆவார். தமிழ் திரைப்படங்களுக்கு கதை, வசனம் எழுதியவரும் தன்னுடைய திராவிட சீர்திருத்தக் கருத்துக்களை அதன் மூலம் முதன்முதலாக பரப்பியவரும் இவரே.அண்ணாதுரை முதலமைச்சரான இரண்டு வருடத்திற்குள் புற்று நோய் தாக்குதலுக்குள்ளாகி, மருத்துவ பராமரிப்பிலிருக்கும் பொழுது 3 பெப்ரவரி, 1969ஆம் ஆண்டு மரணமடைந்தார்.
# சாத்தூர் ராமச்சந்திரன்

**சாத்தூர் ராமச்சந்திரன்** (கே. கே. எஸ். எஸ். ஆர். ராமச்சந்திரன்) தமிழக அரசியல்வாதி ஆவார். தமிழக அமைச்சரவையில் பிற்படுத்தப்பட்டோர் நலத்துறை அமைச்சராக பணியாற்றியுள்ளார். திராவிட கொள்கையில் பற்று கொண்ட இவர், திராவிட முன்னேற்றக் கழகத்தின் முக்கியப் பங்கு வகிக்கின்றார். ஐந்து முறை அமைச்சராக பணியாற்றினார்.  
ராமச்சந்திரன் விருதுநகர் மாவட்டம் அருப்புக்கோட்டை அருகே உள்ள கோபாலபுரம் கிராமத்தில் ஆகத்து 8, 1949ஆம் ஆண்டு பிறந்தார். சாத்தூர் சட்டமன்றத் தொகுதியிலிருந்து ஆறுமுறையும், விளாத்திகுளம் சட்டமன்றத் தொகுதியிலிருந்து ஒருமுறையும், அருப்புக்கோட்டை சட்டமன்ற தொகுதியில் இருமுறை என மொத்தம் 9 முறை தமிழ் நாடு சட்டமன்றப் பேரவை உறுப்பினராகவும், எம்.ஜி.ஆர் மு.கருணாநிதி அமைச்சரவைகளில் 3 முறை அமைச்சராகவும் தற்போது ஸ்டாலின் அமைச்சரவையில் 4வது முறையாக பணியாற்றி வருகிறார். ஆரம்பத்தில் அனைத்திந்திய அண்ணா திராவிட முன்னேற்றக் கழகத்திலும், பின்னர் திராவிட முன்னேற்றக் கழகத்திலும், பணியாற்றி வருகிறார். 2021 தமிழ்நாடு சட்டமன்றத் தேர்தலில் அருப்புக்கோட்டை சட்டமன்றத் தொகுதியின் சட்டமன்ற உறுப்பினராக தேர்ந்தெடுக்கபட்டார். இதையடுத்து 2021 மே 7 அன்று தமிழக வருவாய்த்துறை மற்றும் பேரிடர் மேலாண்மைத்துறை (வருவாய், மாவட்ட வருவாய் நிர்வாகம், துணை ஆட்சியர்கள், பேரிடர் மேலாண்மை ) அமைச்சசராக பதவியேற்றார்.
# சாத்தூர் ராமச்சந்திரன்

## சொத்து குவிப்பு வழக்கு

கடந்த 2006- 2011 திமுக ஆட்சியின் போது வருமானத்திற்கு அதிகமாக சொத்து சேர்த்ததாக தற்போதைய தமிழக வருவாய்த்துறை அமைச்சராக உள்ள சாத்தூர் இராமச்சந்திரன், அவரது மனைவி ஆதிலட்சுமி மற்றும் தொழிலதிபர் சண்முக மூர்த்தி ஆகியோர் மீது
தொடரப்பட்ட வழக்கில் உரிய வருவாய் ஆதாரங்களை தாக்கல் செய்ததால், அமைச்சர் சாத்தூர் ராமச்சந்திரன் மற்றும் அவரது மனைவி உட்பட 3 பேரை வழக்கில் இருந்து விடுவித்து 20 சூலை 2023 அன்று சிறீவில்லிபுத்தூர் மாவட்ட நீதிமன்றம் தீர்ப்பு வழங்கியது..
# சாத்தூர் ராமச்சந்திரன்

## சொத்து குவிப்பு வழக்கு

### பின்னணி

கடந்த 2006 - 2011 திமுக ஆட்சிக் காலத்தில் சாத்தூர் இராமச்சந்திரன் அமைச்சராக இருந்தபோது வருமானத்துக்கு அதிகமாக ரூபாய் 44 இலட்சம் சொத்து சேர்த்ததாக அமைச்சர் சாத்தூர் ராமச்சந்திரன், அவரது மனைவி ஆதிலட்சுமி, மற்றும் சண்முகமூர்த்தி ஆகியோர் மீது கடந்த 2012ம் ஆண்டில் தமிழக லஞ்ச ஒழிப்பு காவல் துறையினர் வழக்கு பதிவு செய்தனர். வழக்கு விசாரணை ஶ்ரீவில்லிபுத்தூரில் உள்ள மாவட்ட முதன்மை அமர்வு நீதிமன்றத்தில் நடைபெற்று வந்தது.  
இந்த வழக்கிலிருந்து தங்களை விடுவிக்கக் கோரி கடந்த 2016ம் ஆண்டு அமைச்சர் சாத்தூர் ராமச்சந்திரன் வழக்கு தொடர்ந்தார். அதில் லஞ்ச ஒழிப்புத்துறை காவல்துறையினர் சில வருவாய் ஆதாரங்களை கணக்கில் எடுத்துக் கொள்ளவில்லை எனக் கூறி, 28 வருவாய் விவரங்களை தாக்கல் செய்தார். இந்நிலையில் இந்த வழக்கு சென்னையில் உள்ள மக்கள் பிரதிநிதிகள் (எம் எல் ஏ & எம். பிக்கள்) மீதான வழக்குகளை விசாரிக்கும் சிறப்பு நீதிமன்றத்துக்கு மாற்றப்பட்டது. அதன்பின் மீண்டும் சிறீவில்லிபுத்தூர் மாவட்ட நீதிமன்றத்துக்கு வழக்கு விசாரணை மாற்றப்பட்டது. இலஞ்ச ஒழிப்புத் துறை காவல்துறையினர் அமைச்சர் சாத்தூர் ராமச்சந்திரன் தாக்கல் செய்த 28 வருவாய் விவரங்கள் குறித்து விசாரணை நடத்தி அதில் 10 வருவாய் இனங்களை ஏற்றுக் கொண்டனர்.  
இந்த வழக்கு 20 சூலை 2023 அன்று சிறீவில்லிபுத்தூர் மாவட்ட நீதிபதி திலகம் முன்பு விசாரணைக்கு வந்தது. இதில் அமைச்சர் சாத்தூர் இராமச்சந்திரன், அவரது மனைவி ஆதிலட்சுமி மற்றும் தொழிலதிபர் சண்முக மூர்த்தி ஆகியோரை சொத்து குவிப்பு வழக்கிலிருந்து விடுவித்து நீதிபதி திலகம் உத்தரவிட்டார்.
# சாத்தூர் ராமச்சந்திரன்

## சொத்துக் குவிப்பு வழக்கில் மீண்டும் விசாரணை

கடந்த 2006-2011 ஆண்டுகளில் திமுக அரசில் அமைச்சர்களாக இருந்த சாத்தூர் ராமச்சந்திரன், தங்கம் தென்னரசு ஆகியோர் மீது வருமானத்துக்கு அதிகமாக சொத்து குவித்ததாக 2012ம் ஆண்டில் தமிழ்நாடு லஞ்ச ஒழிப்பு காவல்துறைதுறையினர் 2012ம் ஆண்டில் வழக்கு தொடர்ந்திருந்தனர். இவ்வழக்குகள் திருவில்லிபுத்தூர் மக்கள் பிரதிகளுக்கான சிறப்பு நீதிமன்றத்தில் நடைபெற்றது. டிசம்பர், 2022ல்
தங்கம் தென்னரசு, சாத்தூர் ராமச்சந்திரன் ஆகியோரை, இவ்வழக்கில் இலஞ்ச ஒழிப்புத் துறை போதிய ஆதாரங்கள் சமர்ப்பிக்காததால் டிசம்பர், 2022ல் திருவில்லிபுத்தூர் சிறப்பு நீதிமன்றம் அமைச்சர்கள் தங்கம் தென்னரசு மற்றும் சாத்தூர் ராமச்சந்திரனை விடுவித்தது. இத்தீர்ப்பை எதிர்த்து இலஞ்ச ஒழிப்புத் துறை சென்னை உயர் நீதிமன்றத்தில் மேல்முறையீடு செய்யவில்லை.  
சென்னை உயர் நீதிமன்ற நீதிபதி ஆனந்த் வெங்கடேசன் இவ்வழக்குகளை தாமாக முன்வந்து விசாரணை நடத்தினார். இது தொடர்பாக லஞ்ச ஒழிப்பு காவல்துறை மற்றும் சம்பந்தப்பட்ட அமைச்சர்கள் விளக்கம் அளிக்க அவர் உத்தரவிட்டார். அப்போது தமிழ்நாடு தலைமை வழக்கறிஞர் சண்முகசுந்தரம், இவ்வாறு தாமாக முன்வந்து விசாரணை நடத்துவது தவறான முன்னுதாரணமாகி விடும் என்றும், லஞ்ச ஒழிப்பு காவல்துறையினர் கடும் அதிர்ச்சி அடைந்துள்ளனர் என்று வாதிட்டார்.  
இதற்கு பதிலளித்த நீதியரசர் ஆனந்த் வெங்கடேசன், அமைச்சர்கள் சொத்து குவிப்பு வழக்கிலிருந்து தங்களை விடுவிக்க கோரி நீதிமன்றத்தில் மனு அளித்தபோது முதலில் எதிர்ப்பு தெரிவித்த லஞ்ச ஒழிப்பு காவல் விசாரணை அதிகாரி பின்னர் தனது நிலைப்பாட்டை மாற்றிக் கொண்டுள்ளார். மேலும் சிறப்பு நீதிமன்றங்களில் வழக்குகள் நடத்தப்படும்விதம் அதிர்ச்சியை ஏற்படுத்தும் வகையில் உள்ளது. மனசாட்சியை உலுக்கியதால் தாமாக முன்வந்து இவ்வழக்கு விசாரணையை மேற்கொள்கிறோம் என்றார் நீதிபதி ஆனந்த் வெங்கடேஷ். இரு வழக்குகளின் விசாரணையின் போது பின்பற்றப்பட்ட நடைமுறைகள் தவறானவை' எனக்கூறி, இந்த இரண்டு வழக்குகளில் லஞ்ச ஒழிப்புத்துறை பதில் அளிக்க உத்தரவிட்டார். நீதிமன்றத்தின் மனசாட்சியை உலுக்கியதாலேயே தாமாக முன் வந்து விசாரணை நடத்தப்பட்டது. அமைச்சர்கள் விடுவிக்கப்பட்ட உத்தரவுகள் ஒரே மாதிரியாக உள்ளது. இதனை பார்த்ததும் கண்ணை மூடிக்கொண்டிருந்தால் கடமையில் இருந்து தவறியது போல் ஆகிவிடும். எனவே இந்த விவகாரத்தில் லஞ்ச ஒழிப்பு காவல்துறையினரும், 2 அமைச்சர்களும் உரிய பதில் அளிக்க உத்தரவிடுகிறேன் என்றார்.
# சாத்தூர் ராமச்சந்திரன்

## இதனையும் காண்க

- மக்கள் பிரதிநிதிகளுக்கான சிறப்பு நீதிமன்றங்கள்
# மிருசுவில்

**மிருசுவில்** யாழ்ப்பாண மாவட்டத்தின் தென்மராட்சிப் பிரிவில், சாவகச்சேரி பிரதேச செயலாளர் பிரிவில் உள்ள ஒரு ஊர் ஆகும். இவ்வூரின் வடக்கு எல்லையில் கடலேரியும், கிழக்கு எல்லையில் எழுதுமட்டுவாளும், தெற்கில் உசனும், மேற்கில் நாவற்காடு, குடமியான், கொடிகாமம் ஆகிய ஊர்களும் உள்ளன. இவ்வூர் மிருசுவில் வடக்கு, மிருசுவில் தெற்கு என இரண்டு கிராம அலுவலர் பிரிவுகளாகப் பிரிக்கப்பட்டுள்ளது.  
யாழ்ப்பாணம் - கண்டி வீதி இவ்வூரின் தெற்கு எல்லையை அண்டிச் செல்கிறது. இவ்வீதியின் வழி சாவகச்சேரியில் இருந்து இவ்வூர் சுமார் 12 கிலோமீட்டர்கள் தொலைவிலும், கொடிகாமத்தில் இருந்து சுமார் 5 கிலோமீட்டர்கள் தொலைவிலும் உள்ளது. இவ்வீதிக்கு இணையாக ஒரு தொடர்வண்டிப் பாதையும் இருந்ததுடன் இவ்வூரில் ஒரு தொடர்வண்டி நிலையமும் அமைந்திருந்தது.
# மீசாலை

**மீசாலை** யாழ்ப்பாண மாவட்டத்தின் தென்மராட்சிப் பிரிவில், சாவகச்சேரி பிரதேச செயலாளர் பிரிவில் உள்ள ஒரு ஊர் ஆகும். இவ்வூரின் வடக்கு எல்லையில் சரசாலை, மந்துவில் ஆகிய ஊர்களும், கிழக்கு எல்லையில் அல்லாரையும், தெற்கில் சங்கத்தானையும், மேற்கில் மட்டுவில், சரசாலை, கல்வயல் ஆகிய ஊர்களும் உள்ளன. இவ்வூர் மீசாலை வடக்கு, மீசாலை தெற்கு, மீசாலை மேற்கு என மூன்று கிராம அலுவலர் பிரிவுகளாகப் பிரிக்கப்பட்டுள்ளது.  
யாழ்ப்பாணம் - கண்டி வீதி இவ்வூரின் ஊடாகச் செல்கிறது. இவ்வீதியின் வழி சாவகச்சேரியில் இருந்து இவ்வூர் சுமார் 3 கிலோமீட்டர்கள் தொலைவிலும், கொடிகாமத்தில் இருந்து சுமார் 4 கிலோமீட்டர்கள் தொலைவிலும் உள்ளது. இவ்வீதிக்கு இணையாக ஒரு தொடருந்துப் பாதையும் தொடருந்து நிலையமும் அமைந்துள்ளன.
# மீசாலை

## கல்வி வளர்ச்சி

கல்வி வளர்ச்சியின் பாதையில் ஆரம்ப காலத்தில் மீசாலைக்கிராமத்தில் மீசாலை விக்கினேஸ்வரா மகா வித்தியாலயம், மீசாலை வீரசிங்கம் மகா வித்தியாலயம், மீசாலை றோமன் கத்தோலிக்க தமிழ் கலவன் பாடசாலை, மீசாலை கமலாம்பிகை வித்தியாலயம், மீசாலை அல்லாரை தமிழ் கலவன் பாடசாலை என மீசாலை கிராமத்தில் பாடசாலைகள் அமைந்துள்ளன. இவற்றில் மீசாலை விக்கினேஸ்வரா மகா வித்தியாலயம் ஆரம்பத்தில் சிறப்புமிக்கதாக அமைந்து வந்தது. அதை திரு.சி.கா.தம்பையா வாத்தியார் அவர்கள் அதிபராக வழிநடத்தி வந்தார். முன்பு மீசாலை றோமன் கத்தோலிக்க தமிழ் கலவன் பாடசாலையாக இருந்தது. தற்போது மாற்றம் பெற்று அந்த இடம் மீசாலை விக்கினேஸ்வரா மகா வித்தியாலய ஆரம்பபாடசாலையாக அமையப்பெற்றுள்ளது. ஆரம்ப காலத்தில் ஆசிரியராக இருந்த திரு.தம்பிப்பிள்ளை அவர்கள் அன்றைய தமிழ் கலாசாரத்திற்கமைய வேட்டி சால்வை மட்டும் அணிந்து பாடசாலை சென்று கடமையாற்றி வந்தார். திரு. நடராசர் ஆசிரியர் அவர்கள் ஆசிரியராக கல்வி கற்பிப்பதோடு நாட்டு வைத்தியராகவும் சேவையாற்றி வந்தார். RCTMS பாடசாலையின் அதிபராக திரு.S.K. செல்லையா அவர்கள் கடமையாற்றி வந்தார். பின் ஐயாக்குட்டி மாணிக்கம் வாத்தியார் அவர்கள் கடமையாற்றினார். இது கேணியடி பாடசாலை எனவும் அழைக்கப்பட்டு வந்தது.  
மீசாலை வீரசிங்கம் மகா வித்தியாலயத்தை வீரசிங்கனார் அவர்கள் நிறுவினர்.அதே போல மீசாலை கமலாம்பிகை வித்தியாலயத்தை பரியாரியார் பரமுவீரசிங்கம் அவர்கள் நிறுவினார்.இவற்றை எல்லாம் சிறப்பிக்க எமது பகுதி பிள்ளைகளின் கல்வி வளர்ச்சியில் எமது மீசாலை மண்ணைச்சேர்ந்த ஆசிரியர்களாக சின்னத்தம்பி வாத்தியார், காந்திகேசு வாத்தியார், பரிமளம் ரீச்சர், கனகம்மா ரீச்சர், பேபி ரீச்சர், பதஞ்சலிவாத்தியார், சங்கீதம் குமாரசாமி வாத்தியார், ஆச்சிப்பிள்ளை ரீச்சர், சங்கீதம் ஏரம்பு வாத்தியார், பூமணி ரீச்சர், வித்துவான்ஆறுமுகம் வாத்தியார், S,Xகுமாரவேலு வாத்தியார், பண்டிதர் கந்தையா வாத்தியார், சுவாமிநாதன் வாத்தியார், எனவும் மேலும் அக்காலப்பகுதியில் ஆங்கில மொழி மூலம் கற்று சிறந்த ஆங்கில ஆசிரியர்களாக மகாதேவ மீனாட்சி, செல்லையா யோகரத்தினம், பரமு வேலுப்பிள்ளை இராசரத்தினம், மார்க்கண்டு இராசபூபதி, சதாசிவம் நவநீதவல்லி, வேலுப்பிள்ளை கனகம்மா, ஆறுமுகம் தில்லைநாதன், என்றவரிசையில் சிறந்து விளங்கினார்கள். மேலும் எமது மண்ணிற்கு பெருமை சேர்க்கும் வகையில் அதிபர்களாக கல்வி அதிகாரிகளாக திருமதி.புஸ்பா கனேசலிங்கம், திரு.அ.பொ.செல்லையா, திரு.த.இராமலிங்கம், திரு.கு.சிவானந்தம் திரு.கே.கைலாயபிள்ளை, எனவும் சிறந்து விளங்கினர். மீசாலையை வதிவிடமாகக் கொண்ட திரு.கனகசபை அருணாசலம் அவர்கள் தமிழ்த்துறைப் பேராசிரியராக சிறந்து விளங்கினார். மீசாலை மண்ணிற்கு பெருமை சேர்க்கும் வகையில் செம்பர் என அழைக்கப்படும் கந்தையாவினதும் சின்னம்மாவினதும் மகன் கிருஷ்ணன் அவர்கள் முதன் முதலாக பல்கலைக்கழகத்திற்கு தேர்ந்தெடுக்கப்பட்டு பேராதனைப் பல்கலைக்கழகத்தில் பட்டப்படிப்பை நிறைவு செய்தார்.
# மீசாலை

## வணக்கத்தலங்களும் கேந்திர நிலையங்களும்

எமது கிராமத்தின் வணக்கத்தலங்களாக திருநீலகண்ட வெள்ளை மாவடிப் பிள்ளையார் கோவில், மண்டுவில் அம்மன் கோவில் (சோலை அம்மன் ), காட்டுவளவு கந்தசாமி கோவில்(நெல்லியடி முருகன்), கரும்பி மாவடி கந்தசாமி கோவில்,நடராச வீரகத்திப்பிள்ளையார் கோவில், பூதவராயர் கோவில், கலட்டிப்பிள்ளையார் கோவில், தட்டான்குளம்பிள்ளையார் கோவில் என சிறந்து விளங்குகின்றன. மீசாலைப்பகுதியில் சீயோன் தேவாலயம், இரட்சானிய சேனை இல்லம் என்பன அமைந்துள்ளது. வள்ளளார் ஆச்சிரமமும் அமையப்பெற்றுள்ளது.  
மக்களின் தேவைகளைப் பூர்த்தி செய்யும் வகையில் பலநோக்குக்கூட்டுறவுச் சங்கக் கிளைகள் கிராமம் தோறும் அமைந்துள்ளது. மீசாலையின் மத்தியில் தபால் நிலையம்,புகையிரத நிலையம், மத்திய நூல் நிலையம் , பழ உற்பத்தியாளர் கூட்டுறவு விற்பனை நிலையம், என்பனவும் இலங்கையின் எந்தப்பகுதிக்கும் செல்லக்கூடிய முக்கிய பிரதான வீதியான A9 வீதி எமது கிராமத்தின் ஊடாக செல்கிறது. அத்துடன் பிரதான புகையிரத பாதையும் எமது கிராமத்தின் ஊடாக செல்கிறது. அத்துடன் புகையிரத நிலையமும் அமைந்துள்ளது.  மக்களின் தேவைகள் பூர்த்தி செய்யும் வகையில் மையவாடி(மயானம்) அமைந்துள்ளது. கிராமங்களின் அபிவிருத்தியை கருத்தில் கொண்டு கிராமங்கள் தோறும் மீசாலை வடக்கு , மீசாலை கிழக்கு, மீசாலை மேற்கு என் கிராம அபிவிருத்திச்சங்கங்கள் உருவாக்கப்பட்டுள்ளது. மீசாலை வடக்கு சனசமூகநிலையம் சுடர் ஒளி சனசமூகநிலையம் சிறீ முருகன் சனசமூகநிலையம் மதுவன் வாசிகசாலை, வீனஸ் வாசிகசாலை என சனசமூகநிலையங்களும் மேலும் தாய் சேய் நிலையங்களும் அமைந்துள்ளது. கமநலச்சேவை நிலையமும் , கடந்த காலத்தில் ஓர் சந்தையானது மீசாலை புதுச்சந்தை என்ற பெயருடன் நடைபெற்று வந்தது. தும்புத்தொழிற்சாலையும் அமைந்திருந்தது. தற்போது மக்களின் சகல தேவைகளையும் பூர்த்தி செய்யக்கூடிய வகையில் விற்பனை நிலையங்களும், தொழில் சார் நிலையங்களும் கொண்டதாக மீசாலைப் பகுதியானது அமைந்துள்ளது.
# மறவன்புலவு

**மறவன்புலவு** அல்லது **மறவன்புலோ** யாழ்ப்பாண மாவட்டத்தின் தென்மராட்சிப் பிரிவில், சாவகச்சேரி பிரதேச செயலாளர் பிரிவில் உள்ள ஒரு ஊர் ஆகும். யாழ்ப்பாணக் குடாநாட்டின் தெற்கில் உள்ள உப்பாறு கடலேரியின் கரையில் அமைந்துள்ள இவ்வூரின் வடக்கு எல்லையில் நுணாவிலும், கிழக்கு எல்லையில் தனங்கிளப்பும், தெற்கில் கடலேரியும், மேற்கில் கோயிலாக்கண்டியும் உள்ளன. இவ்வூருக்கு ஒரேயொரு கிராம அலுவலர் பிரிவு மட்டுமே உள்ளது.  
நாவற்குழியில் இருந்து பூநகரி நோக்கிச் செல்லும் வீதி இவ்வூரின் ஊடாகச் செல்கிறது. குடாநாட்டினூடாகச் சென்ற தொடர்வண்டிப் பாதையும் இவ்வூரின் வடக்கு எல்லையை அண்டிச் சென்றது.  
இவ்வூர் கடலேரியை அண்டி அமைந்துள்ளதால், மீன்பிடித்தொழிலும் இவ்வூரில் ஒரு முக்கியமான தொழிலாக உள்ளது. 2013 ஆம் ஆண்டின் மதிப்பீட்டின்படி இவ்வூரில் 40 மீனவக் குடும்பங்கள் வாழ்கின்றன.
# மறவன்புலவு

## இங்கு பிறந்தவர்கள்

- மறவன்புலவு க. சச்சிதானந்தன்
# கி. வீரமணி

**கி. வீரமணி** (*K. Veeramani*, பிறப்பு: 02 டிசம்பர் 1933) திராவிடர் கழகத்தின் பொதுச்செயலாளராக முழு நேரமும் கட்சிப் பொறுப்பை கவனிக்கும் விதத்தில் பெரியாரால் 1962 இல் நியமிக்கப்பட்டவர். பெரியாரின் மறைவுக்குப்பின்பும், மணியம்மையாரின் மறைவுக்குப்பின்பும் தொடர்ந்து இயக்கத்தை நடத்தி வருகிறார். 2003 ஆம் ஆண்டு முதல் திராவிடர் கழகத்தின் தலைவராகப் பொறுப்பேற்றுச் செயல்படுகிறார். ஆங்கிலத்தில் (The Modern Rationalist) மாத இதழ், தமிழில் விடுதலை (நாளேடு), உண்மை (மாதமிருமுறை ஏடு), பெரியார் பிஞ்சு (குழந்தைகளுக்கான மாத ஏடு) ஆகிய பத்திரிகைகளின் ஆசிரியராக இருந்து வருகிறார். பெரியார் அறக்கட்டளை மூலம் பெரியார் மணியம்மை பல்கலைக்கழகம் உள்ளிட்ட கல்வி நிறுவனங்களையும் நடத்தி வருகிறார். தமிழகத்தையும் தாண்டி வெளிநாடுகளிலும் பெரியாரின் கொள்கைகளை பரப்பி வருகிறார்.
# கி. வீரமணி

## வாழ்க்கைக் குறிப்பு

தென் ஆற்காடு மாவட்டம், கடலூர் அருகே பழையபட்டினத்தில் வாழ்ந்த சி. எஸ். கிருஷ்ணசாமி - மீனாட்சி தம்பதியருக்கு 2 டிசம்பர் 1933 அன்று மூன்றாவது மகனாக பிறந்தவர் வீரமணி. இவரது இயற்பெயர் *சாரங்கபாணி* ஆகும். 12 வயதில் காரைக்குடியில் நடைபெற்ற இராமநாதபுர மாவட்ட முதலாவது திராவிடர் கழக மாநாட்டில் உரையாற்றினார். 17 வயதிற்குள் கலந்து கொண்ட நிகழ்வுகள் 227, கலந்து கொண்ட மாநாடுகள் 16, பயணம் செய்த தூரம் 23422 கி.மீ. 23 வயதில் முதுகலை வகுப்பினை முடித்து முதல் மாணவராகத் தேர்ச்சி பெற்று தங்கப் பதக்கம் பெற்றார். 25 வயதில் கடலூர் திராவிடநாடு பிரிவினை மாநாட்டிற்கு வருகை புரிந்தோரின் உடைமைகளைப் பாதுகாக்கும் பணியினைச் செய்தார்.  
27 வயதில் சட்ட மேற்படிப்புக் கல்வியை முடித்ததோடு தேசப்பட எரிப்புப் போரிலும் ஈடுபட்டு பெரியாருடன் தடுப்புக் காவல் சட்டப்படி கைதானார். திராவிடர் கழக பொதுச்செயலாளராகவும் ஆனார். 29 வயதில் விடுதலை நாளிதழின் நிருவாக ஆசிரியர் பொறுப்பேற்றார். 38 வயதில் ஆங்கில மாத இதழின் ஆசிரியர் பொறுப்பேற்றார். 43 வயதில் நெருக்கடி நிலையில் (மிசா) கைது செய்யப்பட்டு 358 நாள்கள் சிறையில் அடைக்கப்பட்டார். 65 வயதில் (1998) பெரியார் பிஞ்சு குழந்தைகள் இதழைத் தொடங்கி ஆசிரியர் பொறுப்பேற்றார்.
# கி. வீரமணி

## குடும்பம்

கி. வீரமணி, 1958-இல் மோகனா என்பவரை மணந்தார். இத்தம்பதியருக்கு இரண்டு மகள்களும் இரண்டு மகன்களும் உள்ளனர். மகன்களில் ஒருவரான அன்புராஜ் 2009-ஆம் ஆண்டு முதல் திராவிடர் கழக தலைமை நிலையச் செயலாளராகப் பதவியில் உள்ளார். அன்புராஜ் பெரியார், மணியம்மை அறக்கட்டளைகளில் பதவிகள் வகிக்கிறார்.
# கி. வீரமணி

## ஆசிரியர் பணி

1962 இல் விடுதலை நாளிதழ் ஆசிரியர் குத்தூசி குருசாமி பொறுப்பு விலகிய நிலையில் பொறுப்பேற்ற இவர், தொடர்ந்து 50 ஆண்டுகளையும் கடந்து மிகச் சிறப்பாகச் செய்து வருகிறார். 4 பக்கங்களுடன் சென்னையில் இருந்து வந்துகொண்டிருந்த விடுதலை -இன்று எட்டு பக்கங்களுடன் சென்னை, திருச்சி என இரண்டு பதிப்புகளில் வெளி வந்து கொண்டிருக்கிறது. அதனைத் தொடர்ந்து, உண்மை, பெரியார் பிஞ்சு, ஆங்கில (The Modern Rationalist) இதழ்களுக்கு ஆசிரியராகப் பணியாற்றிவருகிறார். இணைய தளங்கள் மூலமாகவும் மேற்கண்ட இதழ்களைப் பரப்பி பன்னாட்டுத் தமிழர்களையும் ஒருங்கிணைத்து பெரியாரின் பணியைப் பரப்புகின்றார்.